Document ID: 32006D0893

ROZHODNUTIE KOMISIE
z 5. decembra 2006
o zrušení odkazu na normu EN 10080:2005 Ocele na výstuž do betónu - Zvariteľné výstužné ocele - Všeobecne v súlade so smernicou Rady 89/106/EHS
[oznámené pod číslom K(2006) 5869]
(Text s významom pre EHP)
(2006/893/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 89/106/EHS z 21. decembra 1988 o aproximácii právnych predpisov, nariadení a správnych opatrení v členských štátoch vzťahujúcich sa na stavebné výrobky (1), a najmä na jej článok 5 ods. 1,
so zreteľom na stanovisko Stáleho výboru pre stavebníctvo,
so zreteľom na stanovisko Stáleho výboru zriadeného podľa článku 5 smernice Európskeho parlamentu a Rady 98/34/ES z 22. júna 1998 o postupe pri poskytovaní informácií v oblasti technických noriem a predpisov a pravidiel o službách informačnej spoločnosti (2),
keďže:
(1)
Norma EN 10080:2005 Ocele na výstuž do betónu - Zvariteľné výstužné ocele - Všeobecne bola 21. apríla 2005 stanovená Európskym výborom pre normalizáciu (CEN). Odkaz na normu bol uverejnený v Úradnom vestníku Európskej únie v súlade s článkom 7 ods. 3 smernice 89/106/EHS prvýkrát 14. decembra 2005 (3) a opäť 8. júna 2006 (4).
(2)
Taliansko a Komisia vzniesli formálne námietky voči norme EN 10080:2005.
(3)
Talianska formálna námietka bola vznesená na základe toho, že norma EN 10080:2005 nespĺňa základné požiadavky mechanickej pevnosti a stability v prílohe I k smernici 89/106/EHS, pretože sa v nej jasne nerozlišuje predpokladané použitie výstužových ocelí, t. j. výstužových ocelí s osobitnými výkonnostnými charakteristikami, ktorých použitie sa vyžaduje v oblastiach zemetrasení a ktoré je dôležité, pokiaľ ide o bezpečnosť pri prácach vykonávaných v Taliansku.
(4)
Formálna námietka Komisie bola podaná na základe toho, že v prílohe ZA k norme EN 10080:2005 sa nevyskytuje údaj o výkonnostných charakteristikách podľa technických tried, zatiaľ čo sa ani v samotnej norme nedefinujú technické triedy ani zodpovedajúce technické výkonnostné charakteristiky.
(5)
Na základe výsledkov preskúmania námietok, ktoré boli vznesené voči odkazu na normu EN 10080:2005 Ocele na výstuž do betónu - Zvariteľné výstužné ocele - Všeobecne, sa odkaz na normu EN 10080:2005 ruší v zozname harmonizovaných noriem v Úradnom vestníku Európskej únie, a následne súlad s príslušnými vnútroštátnymi normami transponujúcimi harmonizovanú normu EN 10080:2005 už viac nespĺňa predpoklad vhodnosti na ich určené použitie a súlad s príslušnými ustanoveniami smernice 89/106/EHS,
PRIJALA TOTO ROZHODNUTIE:
Článok 1
Odkaz na normu EN 10080:2005 Ocele na výstuž do betónu - Zvariteľné výstužné ocele - Všeobecne sa ruší v zozname harmonizovaných noriem uverejnených v Úradnom vestníku Európskej únie.
Článok 2
Toto rozhodnutie je určené členským štátom.
V Bruseli 5. decembra 2006

Labels: 7
1